DECIZIA COMISIEI
din 17 iulie 2008
privind alocarea de zile suplimentare de pescuit Țărilor de Jos pentru încetarea definitivă a activităților de pescuit în Skagerrak, în partea din zona ICES IIIa neinclusă în Skagerrak și nici în Kattegat, în zona ICES IV și în apele comunitare din zona ICES IIa
[notificată cu numărul C(2008) 3586]
(Numai textul în limba olandeză este autentic)
(2008/601/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 40/2008 al Consiliului din 16 ianuarie 2008 de stabilire pentru 2008 a posibilităților de pescuit și a condițiilor conexe pentru anumite stocuri de pești și grupe de stocuri de pești, aplicabile în apele comunitare și, pentru navele comunitare, în ape în care sunt necesare limitări ale capturilor (1), în special punctul 10 din anexa IIA,
întrucât:
(1)
Punctul 8 din anexa IIA la Regulamentul (CE) nr. 40/2008 precizează numărul maxim de zile în care navele comunitare cu o lungime totală de minimum 10 metri și transportând la bord traule laterale cu o dimensiune a ochiurilor de plasă de minimum 80 mm pot fi prezente în Skagerrak, în acea parte din zona ICES IIIa neinclusă nici în Skagerrak și nici în Kattegat, în zona ICES IV și în apele comunitare din zona ICES IIa, astfel cum este prevăzut la punctul 2.1 din anexa IIA, în perioada cuprinsă între 1 februarie 2008 și 31 ianuarie 2009.
(2)
Punctul 10 din anexa IIA autorizează Comisia să aloce un număr suplimentar de zile de pescuit în care navele pot fi prezente într-o anumită zonă geografică atunci când transportă la bord astfel de traule laterale, pe baza încetării definitive a activităților de pescuit care a avut loc de la 1 ianuarie 2002.
(3)
La 4 aprilie 2008, Țările de Jos au comunicat date care demonstrează că navele olandeze transportând la bord traule laterale cu o dimensiune a ochiurilor de plasă de minimum 80 mm, care și-au încetat activitățile de la 1 ianuarie 2002, au depus 16 % din efortul de pescuit desfășurat în 2001 de navele olandeze prezente în zona geografică respectivă și transportând la bord astfel de traule laterale.
(4)
Având în vedere datele comunicate, este necesar să se acorde Țărilor de Jos 19 zile suplimentare pe mare pentru navele care transportă la bord traule laterale cu o dimensiune a ochiurilor de plasă de minimum 80 mm, dar mai mică de 90 mm, 23 de zile suplimentare pe mare pentru navele care transportă la bord traule laterale cu o dimensiune a ochiurilor de plasă de minimum 90 mm, dar mai mică de 100 mm, precum și 21 de zile suplimentare pe mare pentru navele care transportă la bord traule laterale cu o dimensiune a ochiurilor de plasă de minimum 100 mm, în zona geografică corespunzătoare, pe timpul perioadei de aplicare a articolului 8 din Regulamentul (CE) nr. 40/2008, cuprinsă între 1 februarie 2008 și 31 ianuarie 2009.
(5)
Măsurile prevăzute în prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Numărul maxim de zile în care o navă de pescuit care arborează pavilionul Țărilor de Jos și care transportă la bord traule laterale cu o dimensiune a ochiurilor de plasă de minimum 80 mm, dar mai mică de 90 mm, poate fi prezentă în Skagerrak, în acea parte a zonei ICES IIa neinclusă în Skagerrak și nici în Kattegat, în zona ICES IV și în apele comunitare din zona ICES IIa, astfel cum se prevede în tabelul I din anexa IIA la Regulamentul (CE) nr. 40/2008, se mărește la 138 zile pe an.
Articolul 2
Numărul maxim de zile în care o navă de pescuit care arborează pavilionul Țărilor de Jos și care transportă la bord traule laterale cu o dimensiune a ochiurilor de plasă de minimum 90 mm, dar mai mică de 100 mm, poate fi prezentă în Skagerrak, în acea parte a zonei ICES IIa neinclusă în Skagerrak și nici în Kattegat, în zona ICES IV și în apele comunitare din zona ICES IIa, astfel cum se prevede în tabelul I din anexa IIA la Regulamentul (CE) nr. 40/2008, se mărește la 166 zile pe an.
Articolul 3
Numărul maxim de zile în care o navă de pescuit care arborează pavilionul Țărilor de Jos și care transportă la bord traule laterale cu o dimensiune a ochiurilor de plasă de minimum 100 mm poate fi prezentă în Skagerrak, în acea parte a zonei ICES IIa neinclusă în Skagerrak și nici în Kattegat, în zona ICES IV și în apele comunitare din zona ICES IIa, astfel cum se prevede în tabelul I din anexa IIA la Regulamentul (CE) nr. 40/2008, se mărește la 150 zile pe an.
Articolul 4
Prezenta decizie se adresează Regatului Țărilor de Jos.
Adoptată la Bruxelles, 17 iulie 2008.